শনিবার (০৩ নভেম্বর) বিকেলে প্রান্তের বাড়ি উপজেলার সুজানগর ইউনিয়নের বাঘমারা গ্রামে গিয়ে দেখা গেছে, প্রান্তের বাবা-মা বাড়ির উঠানে দাঁড়িয়ে আছেন। ছেলে প্রান্তের এমন মৃত্যুতে তাঁরা ভেঙে পড়েছেন। এ সময় কথা হয় প্রান্তের মা চঞ্চলা রানী দাস এর সঙ্গে। কাঁদতে কাঁদতে তিনি বলেন, আমাদের অভাবের সংসার। স্বামী (সনত দাস) স্ট্রোক করেছেন। চলতে পারেন না। আগে পাটি বিক্রি করে সংসার চালাতেন। পরিবারের ৫ ছেলে মেয়ে রয়েছে। এর মধ্যে প্রান্ত তৃতীয়। প্রান্ত সিক্স পর্যন্ত পড়েছে। পরিবারে অস্বচ্ছলতার কারণে আমার ভাগ্নেরো (প্রান্তের ফুফাতো ভাই) তাকে পড়ানোর কথা বলে তাদের বাড়িতে নিয়ে যান। প্রান্ত পড়াশোনার পাশাপাশি আমার ভাগ্নের দোকানও দেখাশোনা করত। গত সোমবার সুমনের ভাই সুজন ফ্রান্স থেকে ফোন করে বলে, মামি প্রান্তকে নিয়েছিলাম ভালোর জন্য, পড়াশোনা করবে বলে। এখন তার স্বভাব চরিত্র খারাপ হয়ে গেছে। আমার বড় ভাইয়ের (সুমনের) বউয়ের সঙ্গে খারাপ ব্যবহার করছে। আমি তাকে বললাম আগামীকাল সকালে প্রান্তকে বাড়িতে নিয়ে আসব। তখন সুজন বলে, আমি প্রান্তের সঙ্গে গত রবিবার কথা বলেছি। তাকে বকাবকি করেছি। বলেছি যদি আমি বাড়িতে থাকতাম তাহলে ‘কেটে বস্তায় ভরে নদীতে বাসিয়ে দিতাম’। ওই দিন রাতে আমার বড় ছেলে ঘটনাটা জেনে প্রান্তকে আনতে যায়। এরপর থেকে প্রান্তের কোনো খোঁজ মেলেনি। খোঁজে না পেয়ে পরদিন মঙ্গলবার আমার ছেলে শুভ থানা পুলিশকে জানাতে চেয়েছিল। কিন্তু সুমন তাকে জানাতে বারণ করে বলেছে এটা পারিবারিক সমস্যা। তোমার ভাই আর আমার বউ। আত্মীয়-স্বজন আর লোকজনে শুনলে শরম। পরে আমার ছেলে থানায় আর জানায়নি। মঙ্গলবার রাতে আমার ভাগ্নি (সুমনের বোন) ফোনে শুভকে জানায় প্রান্ত আমার মোবাইলে মেসেজ ‘বিদায়’ লিখে পাঠিয়েছে। এটা সে কেন দিল। এরপর তার মোবাইল ফোন বন্ধ ছিল। বুধবার সকালে সুমন আমার ছেলে শুভকে ফোন করে জানায় প্রান্ত গলায় ফাঁস দিয়ে আত্মহত্যা করেছে। খবর পেয়ে আমার ছেলে দ্রুত সেখানে গিয়ে তার মরদেহ দেখতে পায়। তারা নিরপরাধ ছেলেটাকে হত্যা করেছে। এখন আত্মহত্যার নাটক সাজাচ্ছে।